Gottfried von Cramm

Gottfried von Cramm (7. heinäkuuta 1907 Nettlingen – 9. marraskuuta 1976 Kairo) oli saksalainen tennispelaaja. 

 Peliura 
Gottfried von Cramm voitti Ranskan avoimen tennisturnauksen vuosina 1934 ja 1936. Wimbledonin finaalissa hän pelasi kolmasti (1935, 1936 ja 1937) ja U.S. Openin finaalissa kerran (1937).Gottfried Von Cramm International Tennis Hall of Fame & Museum. Viitattu 25.12.2013. 

Lisäksi von Cramm voitti nelinpelin sekä Ranskan että Yhdysvaltain avoimissa vuonna 1937 ja sekanelinpelin Wimbledonissa 1933. Maailman ykköspelaajaksi hänet rankattiin vuonna 1937. Suomessa von Cramm vieraili pelaamassa vuonna 1939 Westend Tennis Stadion Klubbin kutsumana.Muir, Simo & Worthen, Hana: "Finland's Holocaust: Silences of History" (s. 137). . Viitattu 25.12.2013.

 Yksityiselämä 
Von Cramm oli biseksuaali, joka avioitui kahdesti. Hänen ensimmäinen avioliittonsa oli vuosina 1931–1937 paronitar Elisabeth von Dobeneckin kanssa. Von Dobeneckin myöhempi puoliso oli jääkiekkoilija Gustav Jaenecke. Vuonna 1955 von Cramm solmi avioliiton amerikkalaisen perijättären Barbara Huttonin kanssa. Pariskunta erosi 1959.Gottfried von Cramm - Weltspitzensportler und Freund Wispensteins  Homepage der Gemeinde Wispenstein. Viitattu 25.12.2013. 

Vuonna 1938 von Cramm sai vuoden pituisen vankeustuomion homoseksuaalisesta suhteesta, joka hänellä oli ollut usean vuoden ajan vuosikymmenen alkupuolella juutalaistaustaisen näyttelijän Manasse Herbstin kanssa. Häntä syytettiin myös rahan lähettämisestä Palestiinaan vuonna 1936 muuttaneelle Herbstille. Von Cramm oli vankilassa puoli vuotta, kunnes hänet vapautettiin hyvän käytöksen ansioista lokakuussa 1938. Vapauttamiseen saattoivat vaikuttaa myös hänen ulkomaisten kilpakumppaneidensa Don Budgen johdolla Adolf Hitlerille lähettämät vetoomukset. Vapautumisensa jälkeen von Cramm muutti väliaikaisesti Ruotsiin, jonne hänet oli kutsunut kuningas Kustaa V. 

Biseksuaalisuudestaan huolimatta von Cramm onnistui välttämään keskitysleirit. Hän oli propagandasyistä natseille tärkeä arjalaista rotua edustavana menestyksekkäänä kilpaurheilijana. Von Cramm ei kuitenkaan suostunut milloinkaan liittymään natsipuolueeseen. Vuonna 1940 von Cramm määrättiin armeijaan ja hän taisteli itärintamalla. Sodan jälkeen von Cramm toimi liikemiehenä ja kuoli auto-onnettomuudessa liikematkallaan Egyptin Kairossa vuonna 1976. International Tennis Hall of Fameen hänet nimettiin vuonna 1977 ja Saksan urheilun Hall of Fameen 2008.Gottfried von Cramm  Hall of Fame des deutschen Sports. Viitattu 25.12.2013.

 Lähteet 

 Aiheesta muualla 



Luokka:Saksalaiset aateliset
Luokka:Saksalaiset tennispelaajat
Luokka:Vuonna 1907 syntyneet
Luokka:Vuonna 1976 kuolleet